Lasilinkki Oy: Toimitusehdot yksityisasiakkaille

**1. Toimituslausekkeet**

Käytämme yleisesti seuraavia Finnterms 2001 – toimitustapalausekkeita. Alla on selitetty riskin

siirtyminen myyjältä ostajalle, kustannusten jakautuminen ja lähetyksen vakuuttaminen.

Tavarakaupassa vallitsee sopimusvapaus, joten kauppasopimuksissa voidaan sopia erikoisehdoista

Finnterms -lausekkeiden sitä estämättä.

***NOL Noudettuna lähettäjältä (entinen EXW) (nimetty lähtöpaikka)***

Riski siirtyy ostajalle, kun tavara on luovutettu nimetyssä tai tavanomaisessa toimipaikassa

sovittuna ajankohtana. Tuotetta ei ole pakattu kuljetusta varten, ellei toisin sovita. Mahdollinen

pakkaus veloitetaan erikseen. Ostaja vakuuttaa tahtoessaan toimituksen.

***CIP Kuljetus ja vakuutus maksettuna (nimetty määräpaikka)***

Myyjä toimittaa tavaran nimeämälleen ensimmäiselle rahdinkuljettajalle ja tekee rahtisopimuksen

omalla kustannuksellaan sovittuun määräpaikkaan. Myyjä pakkaa tavaran kuljetusta varten yleisen

alalla vallitsevan kauppatavan mukaisesti. Jos luovutus tapahtuu myyjän toimitiloissa, riski siirtyy ostajalle, kun myyjä on lastannut tavarat rahdinkuljettajan ajoneuvoon (ei koske rautatiekuljetuksia). Jos myyjä toimittaa kontin terminaaliin, riski siirtyy, kun kontti luovutetaan rahdinkuljettajalle tai hänen edustajallensa. Myyjä vakuuttaa tavaran ostajan hyväksi nimettyyn määräpaikkaan asti.

**2. Vastaanotto**

Vastaanottaessa lähetystä on pakkaus tarkistettava huolellisesti. Kaikki näkyvät vahingot

pakkauksessa ja tuotteissa on merkittävä rahtikirjaan. Pakkauksesta on hyvä ottaa myös valokuva,

jos mahdollista. Lisäohjeita löytyy kohdasta 6.4

Kuljetusvaurio ja korvauksen hakeminen kuljetusvakuutuksesta.

Tuotteen mahdollisista virheistä, puuttuvista tai vääristä tuotteista on ilmoitettava viipymättä

myyjälle kuitenkin viimeistään 7 päivän sisällä tavaran vastaanotosta (ei koske kuljetusvaurioita, ne on ilmoitettava vastaanoton yhteydessä) Näin varmistetaan korvaavan tuotteen nopea toimittaminen. Jos tuotteessa havaitaan virhe, sitä ei saa asentaa. Lisäohjeita löytyy kohdista 6.5 Virheellinen tuote ja 6.6 Väärä tai puuttuva tuote.

**3. Kuljetus**

Lasi kuljetetaan aina pystyasennossa. Lasin reunat tulee suojata kolhuilta ja estää lasin pinnan

naarmuuntuminen kuljetuksen aikana. Lasipakkaukset, kuten laatikot, pukit ja lavat, tulee nostaa

vain pakkausten tukipisteistä.

**4. Varastointi**

Lasi tulee säilyttää aina pystyasennossa asetettuna kohtisuoraan alustalleen. Alustan ja lasin väliin

täytyy laittaa tarpeeksi vahvat pehmeähköt suojakappaleet (lauta, lankku, muovi, kumi jne.), jotta

lasin reuna ei pääse painumaan kovaa alustaa vasten. Esimerkiksi pahvi ei ole tarpeeksi vahva

materiaali tähän tarkoitukseen, koska lasin kulmat voivat painua pahvin läpi. Suojakappaleet

nostavat lasin irti maasta, jolloin estetään myös maasta nousevaa kosteutta vahingoittamasta

lasia.

Lasi tulee suojata sementtipölyltä, sateelta, kohtisuoralta auringonvalolta, hitsaus- ja

hiontakipinöiltä, betonisilta valumavesiltä, nopeilta lämpötilan vaihteluilta sekä lämpötilaeroilta

lasin keski- ja reuna-alueilla. Pitkäaikaisessa säilytyksessä lasi säilytetään ilmastoidussa ja kuivassa

tilassa. Kysy myös mahdollisista lisäohjeista erikoislasien, kuten palolasien ja laminoitujen lasien,

säilyttämiseen.

**5. Käsittely**

Lasi on hauras ja rikkoutuva materiaali, joten sitä on ehdottomasti käsiteltävä huolella. Lasin

arimmat kohdat ovat reunat ja kulmat. Lasia ei saa koskaan työntää reunan varassa tai kääntää

kulmiensa ympäri. Lasi voidaan kääntää nostamalla (tarvittaessa imukuppien avulla) tai

kääntämisen tulee tapahtua koko lasin reunan varassa. Jos kääntöalustana käytetään pehmeää

materiaalia, tulee sitä olla koko matkalla lasireunan alla.

Lasia käsiteltäessä tulee käyttää puhtaita ja kuivia suojakäsineitä. Lasiin ei tule koskea käsin, jos

käsissä voi olla jäämiä silikonista. Lasien käsittelyssä ei saa käyttää mitään teräviä, metallisia tai

hankaavia työvälineitä, jotka saattavat vahingossa naarmuttaa lasin pintaa (esim. työhaalarin

soljet ja nepparit, puukot, terät).

Jos lasiin tulee särö, ei lasia saa käyttää tai asentaa, koska rikkoutumisen vaara ja

henkilövahinkojen syntymisen uhka ovat silloin suuria. Henkilövahinkojen välttämiseksi on lasia

käsiteltäessä käytettävä asianmukaisia suojavarusteita, kuten suojahanskoja, rannesuojia ja

suojalaseja.

**6. Tilaukseen liittyvät huomioitavat asiat**

***6.1 Tilauksen peruuttaminen***

Tuotteet tehdään aina mittatilaustyönä, jonka vuoksi, jos tuotteen valmistus tai tuotekohtaisten raaka-aineiden hankinta on aloitettu veloitetaan kauppahinnasta 100%.

***6.2 Palautukset***

Mittatilaustyönä tilatuilla tuotteilla tai outlet tuotteilla ei ole palautusoikeutta. Mikäli tuote on virheellinen (6.5.) tai väärä (6.6.) katso ohjeet suluissa olevista kohdista.

***6.3 Toimituksen viivästyminen***

Lasi on hauras ja rikkoontuva materiaali. Lasituotteiden valmistuksen eri vaiheissa ja kuljetuksen

aikana voi sattua rikkoontumisia, jotka vaikuttuvat toimitusaikaan. Kolmannen osapuolen (esim.

asentaja tai työkonevuokraamo) kanssa ei tule sopia etukäteen asennus- tai muuta aikaa ennen

lasien vastaanottamista.

Lasilinkki Oy ei vastaa mahdollisessa toimituksen viivästymistilanteessa kolmannen osapuolen

ylimääräisistä kustannuksista.

Vahvistetun tai luvatun toimitusajan mahdollisesti ylittyessä Lasilinkki Oy on oikeutettu

kohtuudelliseen lisäaikaan. Jos tuotetta ei pystytä toimittamaan sovitussa lisäajassa, on asiakkaalla

kuluttajasuojalain mukaan oikeus kaupan purkuun, mutta ei hinnan alennukseen.

***6.4 Kuljetusvaurio ja korvauksen hakeminen kuljetusvakuutuksesta***

Kuljetusvaurion varalta lähetyksen pakkaus on tarkistettava tavaraa vastaanottaessa. Kaikki

näkyvät vahingot on merkittävä rahtikirjaan. Pakkauksen ja/tai tuotteen vahingoista on myös hyvä ottaa

valokuva, jos mahdollista.

Rahdinkuljettajalla ja/tai vakuutusyhtiöllä on oikeus tarkastaa vahingoittunut lähetys. Luvan

kysyminen molemmilta tahoilta on suotavaa ennen tavaran hävittämistä.

Vaurioitunut lähetys kannattaa säilyttää erillään muista laseista, jotta vahinko ei pääse kasvamaan.

Lähetys tulee säilyttää alkuperäisessä pakkauksessa, eikä sitä tule lähteä kuljettamaan.

***Korvauksen hakeminen kuljetusvakuutuksesta***

Lasilinkki oy hoitaa korvauksen hakemisen ja reklamaation kuljetusvaurioon liittyen. Asiakkaan vastuulla on toimittaa tarvittavat asiakirjat Lasilinkki Oy:lle viimeistään 5 päivän sisällä vaurion havaitsemisesta.

Seuraavat vahinkoon liittyvät asiakirjat tulee liittää vahinkoilmoituksen mukaan: kauppalasku,

rahtikirja, reklamaatio rahdinkuljettajalle (selvitys vahingosta) sekä mahdolliset valokuvat.

***6.5 Virheellinen tuote***

Jos tuotteessa havaitaan virhe, tuotetta ei saa asentaa. Lasilinkki Oy ei vastaa mahdollisen

korvaavan tuotteen asentamisesta johtuvista kuluista tai mahdollisesti asennuksesta aiheutuneista

vahingoista.

Virheellisestä tuotteesta ja virheen laadusta tulee ilmoittaa välittömästi, kun virhe on havaittu.

Mahdollisen korvaavan tuotteen tai kauppahintahyvityksen saamisen edellytyksenä on, että

ilmoitus on tehty Lasilinkki Oy:lle viimeistään kahden kuukauden kuluessa toimituksesta tai

tavaran vastaanottamisesta. On kuitenkin huomioitava, että jos virhe johtuu tai voi johtua

kuljetuksen aikana sattuneesta vauriosta, tulee ilmoitus tehdä tavaraa vastaanottaessa rahtikirjaan ja erillinen ilmoitus Lasilinkki Oy:lle. Lisäohjeita löytyy kohdasta 6.4 Kuljetusvaurio ja korvauksen hakeminen kuljetusvakuutuksesta.

***6.6 Väärä tai puuttuva tuote***

Jos asiakkaalle on toimitettu eri kuin tilausvahvistuksessa esitetty tuote tai toimituksesta puuttuu

tuote/tuotteita, toimittaa Lasilinkki Oy asiakkaalle oikean korvaavan tuotteen. Lasilinkki Oy vastaa väärän tuotteen palautuskustannuksista. Palautuksista on aina ilmoitettava ja sovittava etukäteen. Korvaavan tuotteen toimittamisen edellytyksenä on, että tuotetta ei ole asennettu paikalleen.

***6.7 Asennettaessa rikkoontunut tuote***

Asiakkaan omassa asennuksessa rikkoontunutta tuotetta ei korvata. On huomioitava, että lasi ei rikkoonnu itsestään.

Yleensä rikkoontumisen syynä on lasin aikaisemmin saama osuma kuljetuksen tai asennuksen

aikana. Paljas lasipinta on erittäin arka kolhuille. Pienikin osuma esimerkiksi laatta- tai kivipintaan

riittää rikkomaan lasin.

***6.8 Maksuehdot***

Lasilinkki oy:lta noudettavat tuotteet maksetaan noudettaessa. Maksuvälineenä käyvät

käteinen, pankkikortti sekä seuraavat luottokortit: Visa, Visa Electron, MasterCard ja Maestro.

Toimitettavat tuotteet maksetaan joko verkkokaupassa, ennakkomaksulla tai laskulla. Ennakkomaksulla ja verkkokaupassa ostetut maksetut tuotteet toimitetaan /aloitetaan valmistus toimitusajan mukaisesti, kun maksusuoritus näkyy Lasilinkki Oy:n tilillä. Laskun maksuaika on 7 päivää. Tarkistamme ennen ensimmäistä laskutusta asiakkaan luottotiedot. Myöhästyneistä maksuista peritään viivästyskorkoa ja muistutusmaksut.

**7. Laadun arviointi**

Lasin laatua tarkastellaan SFS-EN standardien mukaisesti, ellei erikseen toisin mainita tai sovita.

Yleensä lasia tarkastellaan kahden metrin (2m) katseluetäisyydeltä kohtisuoraan lasipintaa vasten

normaalissa päivänvalossa ilman taustavaloa tai suoraa auringon paistetta. Virheet, joita ei näin

tarkastellen havaita, ovat pääsääntöisesti sallittuja. Laadun tarkistuksessa noudatetaan

eurooppalaisia rakennuslasia koskevia standardeja, ellei yleinen käytäntö kyseisen tuotteen tai

asiakkaan kohdalla tästä poikkea.

**8. Eristyslasien takuu**

Eristyslasituotantomme on SFS-standardoitua ja annamme eristyslaseillemme 5 vuoden takuun

seuraavien takuuehtojen mukaisesti (Lähde: Suomen Tasolasiyhdistys Ry, Rakennuslasin

vastaanottoa, käsittelyä, varastointia, kuljetusta ja reklamointia käsittelevät ohjeet sekä

eristyslasielementtejä koskevat takuuehdot, sivu 4).